Kinders wat in motorbrand sterf, was by begrafnisFoto bloot ter illustrasie. (Foto: Verskaf) Vier van die vyf kinders wat Sondagaand in ŉ brandende motor in die Vrystaat verkool het, was op pad terug van ŉ begrafnis toe ŉ vragmotor teen hul gebots het. Een van dié was glo ŉ ryloper. Die polisie ondersoek nou ŉ saak van strafbare manslag nadat die oorledenes onherkenbaar verbrand het. Maroela Media het vroeër berig die kinders het in die brand omgekom nadat paramedici tevergeefs moes toekyk hoe hul motor in vlamme gehul is. Volgens sers. Josephine Rani, polisiewoordvoerder, was drie van die oorledenes sibbe, een ŉ vriend en een ŉ meisie wie se naam nog nie vasgestel kon word nie. Die onbekende meisie, wat na raming omtrent 16 jaar oud is, het glo op Vredefort ŉ saamrygeleentheid saam met die begrafnisgangers gekry. “Die insittendes het op die dag ŉ begrafnis op Vredefort bygewoon en was op die R721 op pad Welkom toe. Sowat 32 km van Vredefort af, in die rigting van Kroonstad, het hul motor met ŉ vragmotor gebots,” sê Rani. Mandisa Bengelle (18), Tidimalo Bengelle (16), Masego Bengelle (10), Tsegofatso (11) en die onbekende meisie het in die motor doodgebrand. Die bestuurder van die motor is nie beseer nie. Hoewel paramedici aanvanklik vermoed het die bestuurder van die vragmotor was nie op die toneel nie, sê Rani die vragmotorbestuurder is met geringe beserings na ŉ hospitaal geneem. Die familie van die jong slagoffers is reeds van hul dood ingelig. “Die Vredefort-polisie is egter steeds op soek na die naasbestaandes van die ongeïdentifiseerde meisie,” sê Rani. “Indien enigiemand dalk ŉ kind vermis, kan kapt. Mohau Phera, stasiebevelvoerder van die Vredefort-polisiestasie, by 082 527 6506 gekontak word.”